khistorydata/jeongjo-sjw-relations huggingface dataset:
정조 16년 · 목
兵曹判書李秉模曰向來宣傳官李得滿處分實出於大聖人無物不遂之至意而第渠輩物情尙此囂囂如果不合則渠廳廳風終有所難於乖損宣傳官李得滿改差恐好矣予謂禁衛大將李漢豊曰李得滿聞是李得濟至親其連姻地閥亦甚表著云卿須詳奏也漢豐曰李得滿卽故判書李重庚四寸孫而爲故承旨林鼎遠之妻侄矣承旨林濟遠曰李得滿果是林鼎遠妻侄而與奇彥鼎及故判書徐宗玉朴師洙爲異姓至親矣予曰近來武弁輩少無嚴畏仕宦則必欲枳人國法則恣意故犯此蓋自武將輩無嚴畏之心而然予欲嚴處者厥已久矣武將之如此又是大臣之責也予實慨然李得滿以遐鄕無勢之人故渠輩必欲枳塞豈有如許駭痛之事耶禁將退坐本廳招會諸宣傳官査出其主掌枳塞之類卽爲入稟可也
정조 16년 · 강
命慶尙左水營戰船改造之材依例許斫於右道封山
정조 16년 · 목
有司堂上徐有隣鄭昌順李秉模趙鼎鎭等啓言慶尙左水使李光燮狀啓以爲四戰船限滿腐傷不可不趁今改造而臣營所管封山松木姑無堪用者依新頒事目右道封山許斫事請令廟堂稟旨分付矣所當依狀請許施而大臣適未入侍請問于大臣稟處敎以依近例爲之
정조 16년 · 강
飭關北交濟穀待秋成精實捧上
정조 16년 · 목
有司堂上李秉模啓言關北交濟穀卽南北可恃之倉近因荐歉多有代捧當初設置之法意漸致蕩然今年本道已有大熟之望如此之歲若不精實捧上則在本道來頭之用亦多可悶待秋成各別申飭之意請預爲分付道臣從之
정조 16년 · 강
命兩南純布邑以錢代納事令道臣狀聞後稟處
정조 16년 · 목
稟事堂上金尙集啓言頃以兩南純布邑代錢便否事往復道臣則以爲當初變通本非民願以錢代納實爲便好云所當依此施行而正供事體亦自不輕請令兩道道臣狀聞後稟處從之
정조 16년 · 강
命錦伯詳探故忠臣朴箎旌閭其後孫令該曹搜訪
정조 16년 · 목
承旨林濟遠啓言忠臣故校理朴箎壬辰之亂與文烈公尹暹同時立慬何等卓絕而臣於三十年前適過洪州地見路傍田中棹楔巋然耕犂所及雙木幾圮旌額中贈副提學官銜猶夫宛然子孫有無亦無以憑問歲月漸深風雨莫庇想難免頹覆之患請令道臣申飭本邑以爲及令修葺之地恐爲旌節樹風之一助矣敎曰日前因起感語及故忠臣朴箎旌贈事而以筵臣之不知使之採探矣今聞爾言果然令道伯詳問狀啓其後孫亦令該曹搜訪草記
정조 16년 · 강
召見京畿監司徐鼎修于重熙堂命廣州餉穀不足之數以附近邑加分耗給代
정조 16년 · 목
鼎修啓言水原所在廣州倉餉穀耗條移屬水原添補於將吏料條而聞廣州支放之資因此餉耗之移劃其不足之數爲三十餘石云此則就附近邑加分耗中依此數每年折米劃送廣州以給其代似好矣從之
정조 16년 · 강
召見內贍主簿金守曾康陵參奉崔奎晶于熙政堂
정조 16년 · 목
予謂守曾曰汝祖以四世同居旣蒙先朝褒典至于汝則今爲幾世乎守曾曰今爲六世矣予曰汝家居在遐土屢世同居以敦睦聞於一路予甚嘉之且先朝卽阼十六年七月十四日召見金英俊子益弼而今番道臣之以此狀聞適在於是月是日今年又爲予嗣服之十六年事亦異矣予謂奎晶曰汝之同居今爲幾世乎奎晶曰至于臣子爲七世矣予曰屢世同居必有其道汝可詳陳否奎晶曰自臣祖先時效古人敦睦之義後承粗守餘風而已予曰汝輩俱居弓馬之鄕能習射技乎守曾曰少習功令而至於射技未嘗從事然時或於習文之暇亦或肄習矣奎晶曰臣則汩於貧窶自少業農而射技稍解操弓而已予曰汝輩在尙武之鄕身手亦好若以武出身則何官不做汝家敦睦之風欲求典刑於後承其在進用之道武勝於蔭供仕之暇着意肄習期於成功可也
정조 16년 · 목
備局啓言卽因傳敎故忠臣諸沫宣諡日致祭立石旌忠等事所下綸綍今方頒下于嶺南道臣處使之詳訪故跡後狀聞而喉院雖以事屬宣諡知委禮曹使之行會其所擧行終涉疏忽當該承旨請重推允之
정조 16년 · 목
備局啓言以平安監司洪良浩平壤城操取稟事狀啓有草記稟處之命矣平壤城操別無大段爲弊之事而今秋節度使巡操以其荐歉之餘旣命停止則獨行城操恐似斑駁請一體停止允之
정조 16년 · 강
命削前宣傳官南志默職與金益彬逐送鄕里宣傳官洪栒削薦李儒燁及訓鍊僉正李儒祥汰去
정조 16년 · 목
敎曰宣傳官武臣極淸至要之選也何遽不若文臣之弘錄翰圈則若有濫竽渠輩公議不可沮此亦尙氣之一端以今委靡之習俗此等處當扶植之不暇而近日李得滿事反於是榜目一款向有昭晣之處分不須更提而渠輩之尙今拂鬱致有兵判之筵奏改差今始覺其委折以得滿爲不足於坐地則孰可爲兩班乎故判書李重庚果是何人其子李章吾以儒家人超躋元戎亦果戚聯於誰家而然武夫雖無知識寧或不知貞聖聖后同氣所適之家乎以四大臣爲忠則徐德修之姑夫卽李重庚重庚之從孫是得滿也於此敢有異辭乎招問總管李得濟則得滿班閥又多赫赫可稱處爲淸風國舅家外孫而得滿之曾祖與故判書徐宗玉爲內外從祖與故判書朴師洙爲內外從云而妹是大司憲奇彥鼎之婦姑是故承旨林鼎遠之妻若是而曰地處不足者世豈有如許公議大抵枳人前程雖在下賤宜所審愼況士夫乎又況淸宦乎至於報兵曹徹聽之事尤何等至嚴至敬則毋論挾雜與否敢以塗聽之說初未詳覈次次傳訛屢煩上達紀綱之外渠輩所爲萬萬無狀其時行首宣傳官南志默渠以戊申忠臣之孫泛忽於故判書家族者可謂兩罪俱發今雖以言根歸之渠之從叔莫非渠罪特以念舊之意姑從末勘削其職逐送鄕里宣傳官洪栒事言之屑越不可但以汚辱渠廳言爲先削名於宣薦金益彬不知恩造隨衆容喙亦爲逐鄕李儒燁何足責聞之於儒祥云與儒祥汰其職事分付
정조 16년 · 강
命宣傳官李得滿陞擬總府郞
정조 16년 · 목
因承傳宣傳官望筒敎曰文武兩班之班序雖分東西庭其爲士夫則一也昭釋自昭釋渠之處義自處義宜有區處之擧以出六區處是誰之族總郞口傳擬入事分付此望筒還給明日政差代後修啓宣傳官苟簡特甚在外人及年多而生疏者亦令明日政相換
정조 16년 · 강
命抄啓文臣親試及文臣製述專經文武臣殿講竝以明日兼行
정조 16년 · 목
內閣以抄啓文臣親試啓稟政院以文臣製述啓稟竝敎以明日爲之政院又以專經文武臣殿講啓稟竝敎以文臣製述曰爲之
정조 16년 · 강
召見畿伯徐鼎修于重熙堂
정조 16년 · 강
遣承旨史官傳諭于左議政蔡濟恭判府事朴宗岳
정조 16년 · 목
政院啓言備邊司郞廳來言今日賓廳日次而大臣身病不得來會云矣敎曰近日生涼已久大臣病患之差可氣力之益旺聞於筵席矣且今年嶺湖極備之處民憂尤爲關心此時廊廟之主人恐不可一向臥閤外此事面與國體節節苟且次對而備堂替行擧動而西壁押班亦豈鎭長如是之事乎大臣之言病不出雖未詳其當初事端之緣何而僚相箚奏言外之下語不稱屢有所規於面對間因事會旣皆出脚到今不必追提大抵今夏潦暑無前爲便調養果不能一味强迫姑待秋淸好天氣者出於爲大臣之至意以大臣體國鞫躬之誠聞此敎固知其行不竢駕而泄企之極更有此申申噫卿我之間果如何間耶予決不以難强之事勉卿則卿亦當犂然悟蹶然起以副予側席之思矣以此意遣承旨傳諭如欲造朝明日當行常參仍爲次對此意一體傳諭○承旨徐邁修書啓臣敬奉聖敎馳往傳諭于左議政蔡濟恭則以爲臣癃病蟄伏今幾月矣每覩八路文簿之親勞御決則臣之曠職其罪難容時聞賓對期至而備堂替入則臣之虧分嚴誅是甘日夕攢手顒祝者惟在於得遞重任矣卽者知申儼臨敬傳別諭十行反復無非隆恩異渥而至若卿我之間果如何間耶九字今古人臣之得此於君父者果有之乎否臣奉讀未卒自不覺淚血沾襟重以常參次對特命待臣簉朝明日兼行臣於此癃病旣不至全不起動則不敢言病也情勢雖曰有中心自畵而不敢言情勢也謹當於明曉趨詣禁闥雖然臣之進一則謝恩敎之出尋常萬萬也一則眤近耿光欲以慰積月熲結之懷也一則面陳衷懇欲以解不當久據之任也此不可以簉朝言也惟願聖明哀之憐之焉○敎曰朝廷擧措莫過於體貌二字在小官猶不可覊縻況相職乎弦韋涇渭自弦韋涇渭朝廷體貌自朝廷體貌觀於都相之望筒不得不爲體貌則敍用之後一未勉出朝廷未免先壞格例且況左相敦諭略亦及之則其在究竟泫亦不可引而不發置之然疑且卿是誰之姪念卿家之勳勞寧或邁邁於卿而卿之向日之擧負予苦心大矣予非忽於敬禮有多少辭敎明日左相欲爲登筵何必待前前右相之出仕然後始可洞諭於卿乎卿須安心肅命事遣史官傳諭于朴判府事○假注書安廷善書啓云云敎曰史官之回見此附答以所患之未差爲難冒膺者過矣旣非不可强則常參在明僚相造朝因卿逡巡會且歸矣於卿心便乎否乎夜漏向闌略敷數行安心待開門出肅事更爲傳諭期於偕入
정조 16년 · 강
遞大司憲李鼎揆持平嚴耆應敎李尙度修撰韓光植罷副校理沈興永修撰李祉永副修撰尹光普職
정조 16년 · 목
因監察茶時啓辭敎以常參有命在外及請牌未下諸臺許遞今日政以在京無故人差出玉堂在外未肅拜人亦爲許遞差代其中稱在外者罷職
정조 16년 · 목
以徐榮輔爲承旨柳匡天爲司諫金禧燮爲掌令洪秀晚金達淳爲持平李遇濟爲獻納金翰東爲副應敎金熙朝爲校理尹致性爲副修撰○再政以李祖承爲大司憲李尙度爲應敎宋翼孝爲副校理○敎曰左副承旨徐榮輔許遞今日政差出○三政以李尙度爲承旨新資也李太亨金祖淳爲修撰
정조 16년 · 강
命金吾堂上洪檍備局有司堂上李秉模推考備郞趙惠鎭拿處前承旨申獻朝罷職
정조 16년 · 목
義禁府啓言去三月全羅監司鄭民始狀啓馬島鎭還上虛錄各年當該前萬戶崔啓崙等罪狀令攸司稟處事判付內其中强稱年條而實不知始自何年者及督徵無處者區別蕩滌後狀聞事命下故自本府待狀聞稟處之意草記蒙允矣該道狀啓閏四月啓下備邊司故本府全然不知今始因他事聞知取見狀本則以爲若其年條各年傳掌之文書昭在別無强排未詳之弊云矣各年當該萬戶崔啓崙白再天鄭德信李春發金元瑞金璟朴鳳長李重瑞已爲身故罪名勿論馬興麟李漢雄徐繼修李弘逵鄭國鉉吳景勣今方待命請卽爲拿囚待開坐捧供敎以草記中不爲措語卿等推考當該承旨罷職有司堂上推考備郞拿處今日內考律區別功議勘放而改葺間勿囚捧供後保放
정조 16년 · 강
禮曹以故忠臣朴箎奉祀孫立案成給啓
정조 16년 · 목
該曹啓言故忠臣朴箎主祀人令支派中門長議定事命下矣卽接門長幼學朴道誾呈單則箎同生弟故通禮築六世孫前同知長漢第二子孝永定爲奉祀孫云依呈單立案成給
정조 16년 · 강
御熙政堂行常參及次對
정조 16년 · 목
左議政蔡濟恭曰臣有憂慮者近來刑政可謂乖舛矣以柳星漢事三司連爲聲討而不賜允從逆如星漢者尙今偃處渠家有若無辜者然臣未知淵衷有何別般思量而刑政之乖舛已無餘地矣判府事朴宗岳曰三司之論迄今崢嶸而渠則不損一毛喙息自如古今天下寧有是耶臣久未登筵尙不得沫血請討克回天聽而忍與此賊共載一天生不如死惟願克允三司之請焉濟恭曰果無眞贓之可執則三司之論雖或如何而星漢凶言自其口出逆節已綻則三司之論理直而言順矣今反不加之罪使渠不動一毛一髮者寧有如許國綱乎予曰卿言好矣若以上款事言之何待卿等之言而其後取見重臣之疏參之以私室酬酢則本事心腸未知何爲而出而畢竟聲罪至於此若犯至重至大之處則不可以竄配刑配而究竟也渠之罪非曰勿問而至今不問者若問之而渠必不服則當以竄配勘律卿等肯從之乎若泛然事則竄之配之何所不可而此何等至重至嚴之事乎其疏甚陰秘且有私書句語故以至於搢紳章甫疏出矣此不可視以尋常而刑之配之也若有別般道理則出決末好矣本疏陰秘不能的知而用次律則不可矣此事近則止息卿何更發乎濟恭曰此則不然罪重律輕容或可也而豈有罪重無律者乎予曰若用減死之律則是律何如行司直徐有隣等進伏齊聲曰逆如星漢凶如星漢者若不用所請之律則當用何律乎逆賊家屬豈可任其晏然在家置而不問乎工曹判書鄭昌順曰聖上每以罪重不加律爲敎而豈有罪重而不加律者乎二字凶言豈非渠眞贓斷案乎禮曹判書洪檍曰星漢凶肚逆腸綻露無餘上款則敢犯莫重下款則專事誣逼眞贓斷案旣如是則豈無可執之端而不施極律乎漢城判尹金文淳曰星漢逆節不可一刻容貸而上下相持今幾月矣惟願夬正王法少洩輿憤行副司直金尙集曰從古亂逆何限而豈有如星漢者哉猶且偃處王綱斁矣群情轉惑輿憤益激殿下有何持疑而尙靳兪音耶右參贊徐有防曰國無法則已若有法則不施於此賊而何惟願夬施當律俾洩神人之憤焉兵曹判書李秉模曰臣等義不與此賊俱生忍使此賊偃息自如莫非臣等不誠之罪也今當大朝會齊籲之日衷憤倍激惟願亟賜處分刑曹判書沈頤之曰逆節已露贓案昭著而誅戮尙稽其可曰國有法乎戶曹判書趙鼎鎭曰疏語之陰慘私室之詬罵心跡俱綻則豈可置之於疑似之間而尙不得盤問乎予曰重臣疏批已言之矣若以討賊論之當用復之一字卿等之言似然而以其重故不用律矣昌順曰聖上若以爲無可執之跡則何不一問而脫之乎予曰古人有以親諱終身不踐石者予雖否德豈下於卿等之心也果有眞贓如禧魯之跡則不忍言姑捨之宜用當律而若不得大贓案則將何以處之乎昌順曰私書與公疏俱如此重臣金履素亦以爲私書凶言百倍其疏且以其疏言之全篇旨意雖輿儓皆曰凶疏矣予曰有其罪無其律不可也死者生不可也生者死不可也必也心與跡俱綻然後誅之可也且無禧魯之跡則姑爲置之終若綻露則雖大臣位高者固當如丙申之鋤治亦何難哉大抵卿等事慨然前日紛紜者近則止息若曰眞犯於莫重之處則有何顧藉之事而中間幾次次對默無一言今日忽又起端乎大臣初登筵且首發則請討固可也工判則亦已縷縷言之矣予之政令豈曰善爲而如所願學孔子欲效治世刑政義理之無窮如蠶絲牛毛當如太陽中天奴隸皆知然後斷定可也雖以丙申以前言之禧魯以下諸賊皆在勿問之科而畢竟處分或以他罪者亶出於不忍聞不敢言之意而況丙申以後若有犯至重至嚴之處則豈或不問而此亦目見手執之外不可輕易論之矣置之姑觀若或曖昧如工判之言則脫之可也而若不用生道殺人之處亦何可以此膠守乎予非不用左相之言而揆以事理不得不如此矣左相之意何如濟恭曰聖學高明蠶絲牛毛不少遺焉臣固欽仰而大體論之則刑政乖矣臣於莫重處出此言極涉猥屑而外方奸吏有偸食公物之俚語蓋以盜食大物則事將難處今星漢之事有如是焉以罪重而初不用律寧有如許國綱乎予曰奸吏之比誠然予非不欲直允卿言而予心不至於此似未及周思而然雖或周思誠無如之何矣卿等不必如是苦爭近來則雖曰寢息可也人心忸安聞見熟習勢固然矣昌順曰此固臣等不誠之罪而人心忸安者誠如聖敎然天下豈有凶如星漢而任其自在者乎予曰若如卿言則何以處之爲好昌順曰先用次律後加極律實爲漸次治逆之道矣予曰不生不滅於渠亦不善爲矣予之本意如此如有可發之道則開辱回聽可也而未知何如濟恭曰如重臣之言次次加律則人心可解惑矣昌順曰雖以師文事言之凶言罪囚以輕囚混同放釋亦豈成說乎予曰其子不問豈可先問其父乎今夏放釋輕囚而師文亦在於其中今則不知其在於何處矣有隣曰非徒渠子之罪其父之凶言又倍於其子矣秉模曰若非渠之凶言則諫長之疏何爲而出乎又豈有囚禁之理乎濟恭曰臣之情勢外神精消亡且不能行步如此而何以奉公乎予曰卿之筯力精神與前無減何爲巽辭之至此也卿之微意予豈不知也大抵判府事慨然矣旣參其圈旣與其席而歸而箚奏又以私書句絕斷斷不已致使卿不安於朝矣且大同小異云者不可但以妄發論也柳星漢自卿招來前已言之矣歸咎則諉之於左相節節崖異故如金達淳者出而不露名故因爲時套至出星漢疏矣至於私書句絕行其所無事云者以好文字加之卿反如此自卿入來後事端層出可謂百孔千瘡半年酬應誠不勝其紛紜都尉若有知必以爲如何矣卿之人品沖淡不與機關故擢用至此卿何不深諒而事事相反也至於大同小異云者是何言也覆載難容人得誅之劇逆何可用大同小異之論也且以前前右相事言之九宗逆節未彰露之前無怪其相親而不下馬之逆節何以知乎設欲言之二十二日以前猶或可也而況且䵝䵢之事乎前前右相若聞卿大同小異之論而攻斥則卿將何以爲辭乎向於景慕宮次對入侍窩窟根柢現告出矣豈可以不成說之事加之於僚相乎前前右相何可以卿言有所加損乎卿非發別件事只以近日疑似之跡而然也予以敬大臣之意招卿入來此後則都忘可也館錄事不善爲之矣與左相和同寅協且前前右相入來後亦爲和同可也大同小異云者萬萬失言閒汨董云者尤不成說予無知人之明故用卿而至於此矣左相當欲聞卿言卿果善爲之乎宗岳曰館錄一事臣實庸劣不能善爲豈有如何之意於僚相乎予曰閒汩董云者拶逼於館錄事矣箚子豈可用此等語乎大小章奏皆效此套至出柳星漢矣宗岳曰私書一款不能無慨然於左相矣予曰左相之意何如濟恭曰臣則夢寐無心而信筆書之臣書中行其所無事云者只取其順理之意也且不過例談實無一毫如何之意而其後聞僚相有所云云故竊以爲訝矣宗岳曰此則左相不善引用而今承聖敎臣果不無所失矣予曰卿言旣如此諸宰皆聽之史官當書之今則都無事矣予不欲更見卿而今當大朝會左相旣入來且欲曲保前前右相故請卿入來未必不由於爲前前右相之地宗岳曰聖敎至此豈不感動而第臣有區區秉執不敢奉承矣予曰卿何出此言也半日酬應尙未進水刺卿何邁邁乎所謂秉執者未知何事而因卿執迷有此酬應寧不慨然終若執迷則何不出去待命乎
정조 16년 · 강
以先聖後裔錄用事詢于大臣卿宰三司之臣仍命赴燕書狀官以閣臣差遣求孔氏族譜
정조 16년 · 목
敎曰今日先行常參意有在焉卿等聞先聖後孫事乎此甚稀貴矣今日卽先聖誕生之日而孔氏入我朝登第者爲四人蓋孔紹卽先聖五十三代孫也元時隨魯國公主出來其後又有孔頫者至太宗廟爲太學士至於孔瑞麟蔚爲己卯名賢冠冕世世不絕而近世亦有蔭仕爲司饔院參奉者然科甲則孔瑞麟後無之取考京兆帳籍及其家所藏族譜仍爲溯考於中原文獻則世派與來歷分明符合矣日昨行日次殿講講生中有孔胤恒者乃孔瑞麟九代孫也其祖學洙曾居泮中昔在先朝甲寅年間因泮長陳達故相金興慶至以爲事關國運世道不可不急先調用爲言先朝特下給別料錄用之命而銓官等因循至今不爲調用豈有如許無狀之銓官乎濟其偏私急於黨比則無不遂之慾無不售之事於是乎流弊至於作威賣權此所以御極以後先從此習必欲痛革以正禮樂刑政之柄也且孔瑞麟贈諡之尙今未遑亦係闕典昨夜考闕里志則先聖誕生之日字與今日相符事不偶然若於是日體先朝錄用之遺旨擧聖裔收錄之曠典在朝家實爲美事中國則嫡長世襲衍聖公支派或補五經太常等博士至於我國則遺裔旣非嫡長世襲未可遽議官制又多掣礙當窠難以的定守齋繼廩旣非可久之道授室給料亦有難便之端且只取目前之胤恒先爲收用而若有其父若兄則不但事涉如何舍嫡派取支裔則日後其門中亦當有紛紜之弊由前由後宜有博詢處之之擧大臣諸宰三司各陳所見可也左議政蔡濟恭曰孔聖後裔聖意必欲別施優待之禮此盛德事也況偶値先聖降生之辰克體先朝錄用之旨則亦足爲事光簡策而第以聖詢諸條反復思之其所掣礙果爲多端惟授室給料似近便當而必以最初出來孔紹之嫡長孫爲其家主然後可使姓孔者不得容雜言而聞其長派旣甚中微散處嶺南云世派文獻有難徵信設或眞有長派而無可疑者遐鄕耕鑿安堵之人率其妻孥卒地來接於泮村所授之室則室雖可容朝家所給之料安能使八九十口之家不至於饑餓乎若然則爲渠輩必欲優待或不無反而爲害之慮此甚難便矣判府事朴宗岳曰今日卽孔聖誕降之辰而以子孫事下詢適會於今日事甚稀貴而亦非偶然矣擇其嫡長或諸子孫中可合錄用者初仕錄用而其爲人可堪任職則轉爲字牧亦無不可矣淸白吏功臣子孫猶爲錄用則況大聖人之後乎此外無他區處之道矣司直徐有隣曰是日是敎誠非偶然孔胤恒世系來歷按譜考籍不啻明白則朝家收用更無可疑而若又求得直派後裔授館授官間略倣世襲之例而爲之則尤合事宜矣工曹判書鄭昌順曰略倣中朝世襲之例特許成均一窠之官以爲孔氏輪差之職則似合事宜矣禮曹判書洪檍曰孔聖後孫系譜來歷旣明白則錄用一款更無可疑若以成均一官世世永付則似好矣判尹金文淳曰先聖後裔世系旣分明人物又精詳不必以泮官收錄蔭歧初仕亦無不可矣副司直金尙集曰先聖後裔之流落東土旣是異事而況且世派來歷極其分明如其人物可合班閥不失則蔭仕文武俱無不可而泮官收用或似難便矣右參贊徐有防曰毋論泮官與初仕略倣中朝世襲之例恐未爲不可矣但直派旣無以求得而故都憲瑞麟旣是我國名賢且其下官爵亦皆表表可記至于今獨保簪纓本色就此中擇其人物之可堪者先爲收用而仍令著爲規制不絕其祿斷不可已矣兵曹判書李秉模曰先聖後裔欲求直派則恐有紛紜之弊欲世館職則不無屑越之嫌就人閥之最著者除以蔭職毋論其派但使孔氏之簪纓不絕於世仍著爲式似宜矣刑曹判書沈頤之曰先聖後裔旣無嫡長則中國世襲之制雖不可論箕城之崇仁殿監麻田之崇義殿監王姓鮮于姓相繼爲之今自孔瑞麟子孫始略倣此例似或爲一道而若其通仕路授官職惟視人器之如何不必以此爲拘矣戶曹判書趙鼎鎭曰孔聖後裔存錄之議實是曠感尊奉之擧臣不勝欽仰萬萬而至於區處官方臣不敢指的仰對矣訓鍊都正趙心泰曰孔聖後裔收錄成均一窠事係官方恐難遽議其他蔭窠初仕無所不可而必欲以長派收用則其人之堪當亦未可知勿論支嫡惟人是擇似好矣刑曹參判徐有大曰旣是宣聖遺裔則誠貴矣人亦精詳來頭成就之後其所收用之道宜無不可矣副司直李漢豊曰今此孔聖後裔收用之命實是盛德事臣不敢更爲仰達矣大司諫黃昇源曰國朝名臣後裔尙有錄用之擧況先聖遺裔乎但錄用之典止於先聖後孫一人而無延世之恩澤則實非今日下詢之本意矣執義宋民載曰大聖後裔非但國子郞署何職不可而只錄用其身繼而無世世收用之方則實爲欠典矣司諫柳匡天曰孔聖後裔畀以泮官果好矣而有礙官方臣不敢仰對第念世派旣明爲人可取則亦豈無從他錄用之道乎副應敎金翰東曰大聖人後裔來住我東誠是異事雖異於闕里之世適來東以後亦自有適長況又故名臣孔瑞麟後孫則自朝家收用盛德事也如其可堪仕宦則特爲錄用如或不堪仕宦則依中國世襲之例其適長孫世世給復以表殊異之典恐合事宜矣掌令金禧燮曰孔胤恒旣是大聖後裔又爲己卯名賢都憲之孫則何官不做且其爲人了了兼有文華亟施收用之典恐合事宜矣掌令權儐曰大聖人後裔宜合收用相當窠中除職以爲世世甄用之地實有光於聖德矣持平金達淳曰孔聖後裔收用之方惟在自上裁處初仕泮直事係官方臣不敢指的仰對而自今以後使之無替爵祿世繁簪纓允合慕聖起義之一道矣獻納李遇濟曰孔聖後裔錄用實爲盛德事也第國子郞官皆以文職有所拘礙則凡諸初仕之窠無所不可若以直派世世調用則亦似無日後之事端矣校理金熙朝曰孔氏之來居我東者自孔紹始而孔紹旣非先聖嫡孫則世襲封爵恐難遽議孔姓諸人中毋論嫡與支擇其才諝可堪者每加收錄最合事宜而今此孔胤恒以故都憲瑞麟之後爲人精明且伏聞先朝錄用之敎及於其祖學洙而有司之臣未克擧行今若以胤恒差除齋郞中一窠以爲陞遷之階則其於尊聖之至意述先之盛德尤似有光矣校理金羲淳曰收錄一事試以中國言之不必皆以嫡長襲封如翰林院五經博士之官卽所以封孔姓次子之爵則今於孔姓諸人雖未知其誰嫡誰支而依五經博士例以館官中一窠錄用世襲恐好矣副校理宋翼孝曰臣聞孔胤恒頗佳云以先聖後裔何官不可如齋郞敎官之職調用似好矣正言李日運曰旣是大聖之後又是名賢之裔則何職不可而胤恒聞爲經工畀之閒漫一窠以爲肄業成工之道則好矣正言李明淵曰我國孔氏本非衍聖公嫡長派則就其支派中長派擧似於世爵恐無義意而先聖後孫旣極可貴依淸白吏死節人子孫例每於都政時飭令銓曹搜訪錄用恐合事宜至於孔胤恒爲人可合收用則先爲收用無所不可矣副修撰尹致性曰孔胤恒以先聖之裔又爲名賢之孫則何官不宜而但館官中使之世襲則旣非所以收錄之實亦有欠於獎用之方矣副修撰朴奎淳曰第未知胤恒爲人可合登仕與否臣未敢的言而諸孔之散在京鄕者多貧殘不學故不能自振云今欲聖裔之彬彬可觀而繼繼登用則莫如敎育之爲先館學及鄕庠諸孔之來齒向學者給其廩料就其師敎使之成才決科或未決科而爲宿儒然後擇而用之庶可以興起而有實效矣濟恭曰臣意則尋覓孔紹後孫終必有弊端孔瑞麟卽國朝名賢收用其後孫最似得宜況孔學洙以其爲孔瑞麟之直派先朝承傳如是勤摯而銓官之終始因循極爲可慨則今用學洙之孫足可爲追念先聖仰遵遺旨之道此與功臣承襲不同則不必以遺其父兄取其子侄爲嫌礙之端矣敎曰爲先令禮曹召見故大司憲孔瑞麟後孫之在龍仁者問其直派人名字論理具由草記則當有指一下敎矣故大司憲孔瑞麟以先聖後裔兼爲我國名賢列聖朝崇獎之擧至矣然而其家人無勢以不得撰狀尙未延諡此何異於有錄用之命而過六十年迄不收用我國名以禮義之國而所謂搢紳士夫者之對揚休命及不若中原之尊聖眞所謂不可使聞於隣國中原人則猶不知我國俗習魯莽之如此認以爲逢値誕聖之奮甲必有記職之盛典昨年使行之入燕也孔聖後裔委訪我人面傳聖人遺像使之歸奉國中尤豈非愧甚處乎東來者卽孔紹也紹之持來世譜雖有我國印本其在愼重之道不可不更求系譜眞本於曲阜之孔族然後自芸閣印頒實合事面今行書狀官以堂下閣臣中差送李提督系譜猶且誠心搜訪中原人聞而感之齎送一本至有建祠藏譜之擧況聖人系派乎逢此日有此敎亦豈曰泛然云乎哉
정조 16년 · 강
命江界府年例上納蔘三十斤外剩數出付倭譯該府使之不以實報者繩以貪汚律
정조 16년 · 목
左議政蔡濟恭啓言江界上納人蔘以三十斤爲定數其餘則竝令京作貢之後臣爲慮蔘豊之時必有三十斤外剩數而反爲日後江倅權利之資月前陳達三十斤外剩數無論多少出付所採民人俾令自相賣買之意出擧條行會矣纔見江倅私札則以爲朝家爲民之意殊極感歎然若行此法則反致本府弊端蓋江界境內不敢以蔘私相和賣故民人輩雖得田頭所採不得不走入官府受出官定式價錢以去故京司上供不至全乏今若開其自賣之路則此是大利所在蔘採之民必百計藏匿奸謀無所不至若然則設令蔘豐三十斤萬無充數之理矣賣買之法依前嚴禁三十斤外剩數從實數送納戶曹一邊以此意報于備局受題以置如或蔘荒有不滿三十斤之時則以前日加納之數自京司充其不足則實合事宜云矣臣因此思之江倅所言不爲無理而但念除非律已奉公之人設有剩決無從實盡報之理且受置戶曹不特年年有許多稱縮畢竟沒數烏有之患間多有之此則臣所經歷深知其弊故敢此仰達實不知何以則爲洽好請下詢入侍諸宰以處予命曾經道伯本倅人各陳所見禮曹判書洪檍曰江界剩蔘之出付民人以本土物情論之反致弊端本府使之言果不誣矣至若捧留戶曹則似爲需用之實效而但臣於江倅遞來後有一備堂建白每年以幾斤蔘貿納戶曹充用於通信使行時則無一時責徵江民騷擾之弊以此定式矣其後聞知則每年所貿之蔘盡歸烏有建白備堂以爲後悔莫及云矣今若捧留戶曹則前頭安知無此弊耶以此以彼恐不如出付倭譯之爲便矣刑曹判書沈頤之曰臣待罪箕營時以蔘弊事有所啓聞者蓋以革罷搜括之法而使蔘民惟意擇取則官納剩餘自歸於民隨其戶之大小以定應捧實數而作爲戶役則例貿無見縮之弊蔘民有資生之道故也今此剩餘之出付民人實是莫大之惠澤而慮爲前頭本邑之弊則出給倭譯以爲倭館需用之資就箕營每年所下蔘價中分數儲留好矣濟恭曰臣意則依江倅所言定數外所剩沒數成報狀上送之後直爲出付倭學廳俾爲儲留則公然耗縮之患自可無慮以此分付爲好而日後如或有江倅之不爲盡報欲以利己者則道臣必嚴加簾察狀聞于朝繩以貪汚之律事請嚴明知委從之
정조 16년 · 강
命長木浦別將李廷良令該水使決棍
정조 16년 · 목
左議政蔡濟恭啓言東萊府使尹弼秉狀啓以爲倭大船一隻止泊於長木浦境七月二十三日夜大風雨時別將多發守護船二十四隻各別捄護而風雨一向大作人不接足目不知方二十四日倭船一隻及守護船二十四隻一竝破碎倭人中三名仍以渰死守護何等重事而長木浦別將李廷良事當捨命必捄而畢竟倭船致敗人物渰死莫非渠不能極力捄出之致其罪狀令廟堂稟處爲請矣獰風暴雨舟船敗沒此非人力所可及而萊伯所請出於重事體之意長木浦別將李廷良請分付水營決棍懲勵從之
정조 16년 · 강
命玉浦倭學尹德祚令統帥決棍
정조 16년 · 목
左議政蔡濟恭啓言慶尙水使李光燮狀啓以爲致敗倭人漂失物件次第報來而倭船致敗後生死合計只是二十名訓導別差同船入歸時倭人名數初不點閱謂有約條泛以三十七名手本主鎭轉報臣營玉浦倭學倭船止泊後只憑巧倭之言亦以三十七名循例問情有所報來而十七名增加之跡及其敗船俱爲彰露事關邊情不可尋常處之訓導趙重明別差朴致儉玉浦倭學尹德祚等罪狀請令廟堂稟處矣纔因萊伯狀請訓別旣令決棍懲後之意覆啓蒙允矣倭學不可異同玉浦倭學尹德祚請令統帥棍治以爲日後警畏之地從之
정조 16년 · 강
命會寧府開市牛馬料以營賑耳麥一千石移劃
정조 16년 · 목
左議政蔡濟恭啓言咸鏡監司金憙狀啓枚擧會寧府使趙㠎牒呈以爲開市時大國人牛馬料容入之數爲千餘石本府所在元會耳麥只三石零該邑所在營賑耳麥一千石移劃需用其代以茂山所在常平耳麥一千石還報事請令廟堂稟旨分付矣開市時牛馬料先爲移劃從後還報自是年年已行之例請許施從之
정조 16년 · 강
飭湖南道臣禁斷各邑營主人受出引年還穀之弊
정조 16년 · 목
左議政蔡濟恭啓言今年嶺湖極備爲災目下急務莫如儲穀而聞湖南各邑營主人之下往本邑圖得引年還穀立本年利之弊害及小民罔有紀極而爲守令者拘於顏情不能嚴防以致庫儲公穀虧欠居多事之可駭孰甚於此請分付道臣另加禁斷從之
정조 16년 · 강
申明靑布廛人包外越送帽價之式
정조 16년 · 목
左議政蔡濟恭啓言向於辛丑年間自上軫念靑布廛人生理蕭條特許官帽之公用條千隻外剩數二百隻使廛人措備價銀貿取燕市不爲納稅灣府任自和賣以爲本廛聊賴之資在渠輩實是曠絕之惠澤伊時節目中昭載自備價銀從實數呈于備局自備局發關包外越送其慮後可謂周密而近年以來廛人輩忽生奸計初不送一文價本與象譯輩暗地謀議稱以廛中帽價入於某某譯八包之內而外面欲爲遮掩依前以包外越送呈備局發關其實無可越者矣及夫使行回還公然以公用條帽隻謂之以渠輩所留任意輸去細究其中則公用條白地空給于廛人矣以故公用條年年減縮不出數年運餉庫將不免破壞使行策應無以措手前頭之憂誠不細矣昨冬灣尹檢察其包外銀子初不下來以其形止論報備局今春回門時灣尹不欲以無稅帽出給廛人屢度論報故臣分付秋曹廛人處使之詳覈情狀廛人輩忽言癸卯年間貢市堂上陳達渠廛帽價付送於譯官包內之意蒙允而以包外越送樣呈狀備局乃是渠輩之因循奮例錯誤爲之云秋判旣捧招辭又考文跡丁寧送示於臣故臣則信而無疑意以爲貢市堂上必有挾私於廛人作此不韙之事擬以請罷追考其時文書則貢市堂上所請卽公用帽雖不能滿千隻之數廛帽許令公用包內越送非謂價銀之包內越送而秋堂不能詳究文勢只見其有包內越送四字認以爲價銀之包內越送此秋判之見瞞於廛人非貢市堂上之過也今則廛人情狀旣已盡露自今年使行爲始申明最初節目必令廛人輩自備價本送于包外而灣尹另加照檢雖一文無或以無謂有及其回還從其送入價本多少許給其帽隻而設令渠輩只送十隻價則許以十隻只送百隻價則許以百隻使不敢價則少而帽則準二百隻之元數然後可無公用條公然割取之慮矣辭近煩屑而公用之事所關甚重故如是陳達請分付灣尹惕念擧行從之
정조 16년 · 강
以徐有隣爲惠廳堂上
정조 16년 · 목
敎曰此時惠堂不可不備員有闕之代今日差出左議政蔡濟恭請以行司直徐有隣差下從之
정조 16년 · 강
命置陵享油蜜果令太常預備之議
정조 16년 · 목
禮曹判書洪檍啓言因獻納李羽晉上疏陵寢祭享時油蜜果自奉常寺預爲造成事令禮堂稟處事命下矣造果之善不善專在熟手工拙云者果如其言而四百年流來之規恐不可以一人之見一朝變改請下詢大臣處之予問大臣之意左議政蔡濟恭曰陵享油蜜果之當日精備卽四百年已行之例旣無大段貽弊之事則恐不可輕易議到變改法例矣判府事朴宗岳曰左相之言誠然依奮例爲之似好矣敎以置之
정조 16년 · 강
命度支經費不足之數待明春往復惠廳貸用
정조 16년 · 목
戶曹判書趙鼎鎭啓言辛亥收租之數旣減於庚戌今年且有閏朔恒式所用已爲七千餘石而嶺湖漕稅之臭載又過五千餘石至於太條則本自不足而臭載近三千石來頭經費實無至春分排之道誠極渴悶不可不預先區劃以爲繼用之地矣予問大臣之意左議政蔡濟恭曰度支經用如是苟簡故爲貸用於惠廳之外更無他區劃之道惠堂今方入侍使之量宜陳達好矣惠廳堂上金尙集曰昨冬收租之減縮本廳與戶曹無異而今夏臭載之數則本廳所失洽爲萬有餘石視戶曹又倍之矣雖以太條言之本廳都數亦自不敷無論米太前頭支用萬分悶迫而度支經費旣無從他區劃之道則勢將推移許貸明春尙遠臨時往復處之似好矣從之
정조 16년 · 강
推湖西道臣李亨元仍飭嶺南湖南敗船沙格等另覈以聞
정조 16년 · 목
惠廳堂上金尙集啓言頃以嶺南敗船事有所關飭於忠淸道臣矣九隻漕船之一時臭載前所未有筵稟行會事體自別所當嚴加盤詰究得實狀故敗與否指一論勘而今見該道臣李亨元狀本則只憑沙格監色輩飾辭抵賴之招循例修啓乃以自該廳稟處爲請擧行之泛忽殊甚未安該道臣推考仍令更加另覈竝與湖南致敗船格而一體得情後狀聞事請分付從之
정조 16년 · 강
飭該曹抄啓經行之士
정조 16년 · 목
大司諫黃昇源啓言禮遇山林卽我列聖朝家法也殿下御極以後崇儒之道靡不用極向來以招延之擧抄啓之方成命屢降于今半年未聞巖穴之儒起於旌招是豈始初期望之意哉夫丘園講道之士乃一國之望也在野有表準多士之效在朝有矜式百僚之譽而林下之士固守難進之節乃其本分故難於招徠殿下務積誠意蓋加禮貌凡草野延聘之士必以招致朝廷爲期玉帛以敦召之絲綸以孚感之俾有幡然之放而至於未及抄啓者亦申飭擧行是臣區區之望也敎以所奏是矣當留意至於經行之士抄啓遲滯事近因大臣久未造朝而然申飭該曹斯速爲之
정조 16년 · 강
飭嶺南及兩湖道臣預黜災邑守令之不堪任者仍令選部另擇差代大臣兩司考察論奏
정조 16년 · 목
執義宋民載啓言今年極備之患最甚於嶺湖兩道而兩道之中嶺爲最甚來頭拯活之策專係守宰之能否苟不及時變通先期綢繆則無救庚癸之急而倍貽乙丙之憂矣兩道守令之不可堪者道臣必有所權衡于中豈可徒拘顏私一任玩愒而不思所以大警惕大變通之方乎此時守令有不可拘於常格尋常差遣輕車熟手聲績茂著者世不乏人此則掌銓之臣自當知之臣謂另飭兩道道臣區別守宰之不能者早加黜斥仍令選部拔例差遣俾有實效敎以所奏是矣可謂目下當務況兩道伯皆非新叨者則道內邑宰之決難堪任於接濟之政者必當領略勿拘顏私須卽狀請變通湖西何異乎竝令廟堂申飭各該道伯如是之後入於繡啓論列島在其前期申飭之意乎至於差代之方若使新除者不若前倅徒有迎送之弊亦爲申飭銓曹而歷辭之時大臣兩司留意考察其堪當與否必不可者論奏俾有實效
정조 16년 · 강
重推左捕將趙圭鎭右捕將趙心泰仍飭京外戢盜之政
정조 16년 · 목
執義宋民載啓言內而捕廳外而鎭營所以防竊發之患而近來此患無歲無之至於今年尤極騷擾穿窬橫行於城闉伏莽遍及於鄕里而身任譏捕者視若尋常莫之禁止臣謂左右捕將竝施譴罷之典仍飭京外掌盜之臣嚴加詗捕俾無如前之弊從之敎以捕將譴罷事新未必勝於舊則莫如更責贖愆之方於時捕將爲先從重推考各圖惕念之道
정조 16년 · 강
掌令權儐啓辭賜批
정조 16년 · 목
儐啓言近日三司之臣以疏以箚無非言事而或有入啓而未承批旨者或有到院而未得登徹者雖是群下不誠之罪而亦豈我聖上開言路之意哉設有其言之未摡於聖心者斥之退之無所不可而間或以還持去三字頒布朝紙瞻聆所及恐有欠於翕受之量伏願自今以後凡於章奏間苟係言事則必賜聖批使言者得以盡情敎以言似然矣不爲賜批亦豈得已也
정조 16년 · 강
飭京兆及平市署減米直
정조 16년 · 목
獻納李遇濟啓言兩南年事雖曰凶歉東峽畿湖之洞野田畓皆至免歉而以水邊之間多被災米廛市人輩憑藉操縱米直太踊目今都下十家九飢民情遑急伏願嚴飭京兆及平市署稍降市直使都民蒙惠從之
정조 16년 · 강
命惠廳各營門預給貢價及軍兵料
정조 16년 · 목
正言李日運啓言今年穡事嶺嶠湖南皆未免歉而京城近日市直之翔貴殆甚於乙丙卿宰搢紳之間尙多窮乏之患況於蔀屋窮民乎民謂申飭惠堂與各軍門大將京食貢物及軍兵料米先期分給則似有波及之道矣敎以以此申飭
정조 16년 · 강
命罷司饔院當該監饍提調西淸君煋職該郞尹博基及司䆃寺主簿李五鎭拿處
정조 16년 · 목
正言李明淵啓言御供事體何等至重而俄伏聞下敎藥院者實不勝驚悚臣謂當該司饔院監饍提調亟施罷職之典郞廳令該府拿處當該司䆃寺官員亦爲拿處宜矣從之
정조 16년 · 강
大司諫黃昇源司諫柳匡天掌令權儐等引避賜批
정조 16년 · 목
承旨李家煥啓言臺閣之規憲府所奏必先於諫院而大司諫黃昇源憲臺未陳所懷之前越次先奏不可無警請推考從之又啓言大司諫黃昇源旣陳合所懷之後又以已陳之事疊陳所懷壞損臺體請推考從之又啓言司諫柳匡天雖因農形之下詢有所仰對而陳奏之際語極煩猥請推考從之又啓言掌令權儐於懷未承批之前徑先就座大損臺體請推考從之昇源匡天儐等皆引避竝批以勿辭亦勿退待
정조 16년 · 강
遞掌令金禧燮仍任直講
정조 16년 · 목
承旨李家煥啓言掌令金禧燮以成均館賤隸事其所陳達極涉屑越請推考從之命許遞仍任直講
정조 16년 · 강
遞承旨金孝建仍命禁推
정조 16년 · 목
孝建常參班次圖不善修入敎曰政院擧行之不謹愈往愈甚當該承旨下義禁府推考
정조 16년 · 강
諭判府事朴宗岳勿待命
정조 16년 · 목
政院以判府事朴宗岳嚴敎之下震懍罔措待命於金吾門外啓敎曰過午酬應不憚憊而縷縷下敎出於爲世道之苦心則卿一直執迷至以秉執二字如是斷斷予其可無言乎卿須安心勿待命事遣史官傳諭
정조 16년 · 강
飭嶺南州郡被災民戶道伯邑宰悉心接濟
정조 16년 · 목
該道臣鄭大容狀啓以爲七月廿三日風雨後各邑漂頹戶渰壓死之類次第報來而寧海民家漂失三十三戶頹壓七十三戶人物渰死二十七名盈德民家漂失一百六十二戶頹壓九十九戶人物渰死二十六名壓死一名興海民家漂失六十九戶頹壓二百五十一戶人物渰死十七名壓死七名淸河民家漂失三十三戶頹壓三十六戶人物渰死十一名壓死十名梁山民家漂失十二戶頹壓一百三十六戶人物渰死十七名壓死二名機張民家頹壓九十一戶金海民家漂失四十五戶頹壓二百二十六戶人物渰死十名壓死三名東萊民家頹壓九十九戶淸道民家漂失五十戶頹壓六十八戶人物渰死八十五名彥陽民家漂失十五戶頹壓四十七戶人物渰死十一名壓死三名漆原民家漂失八戶頹壓九十六戶永川民家頹壓一百五十二戶人物渰死二十三名壓死二名慶山民家漂失三戶頹壓三十四戶人物渰死五名蔚山民家頹壓四十八戶靑松民家漂失二十六戶人物渰死六名密陽民家漂失七十七戶頹壓一百九十九戶星州民家頹壓十四戶人物渰死六名丹城民家漂失七戶頹壓三十六戶態川民家頹壓九十五戶人物渰死二十一名壓死十四名善山民家漂失二戶頹壓五十一戶昆陽民家頹壓四十一戶聞慶民家漂失五戶頹壓九戶長鬐民家頹壓四十一戶玄風民家漂失一戶人物渰死一名新寧民家頹壓十戶開寧民家頹壓五戶金山民家漂失六戶軍威民家漂失四戶知禮民家漂失三戶河陽民家漂失三戶頹壓七戶義興民家漂失二戶頹壓二戶昌寧民家頹壓二十七戶漆谷民家頹壓五戶大丘民家漂失二十八戶頹壓三十八戶人物渰死四十五名泗川民家頹壓十五戶鎭海民家頹壓一戶人物渰死八名壓死二名醴泉民家頹壓五戶尙州民家頹壓二戶慈仁民家漂失九戶人物渰死二十名固城人物壓死三名宜寧人物渰死一名迎日人物渰死七名壓死六名通計民家漂失六百三戶頹壓二千五十九戶人物渰死三百四十六名壓死五十三名今番風雨後穡事遽判歉荒漂頹渰壓又若是夥然目下民事萬萬矜悶敎曰以嶺南民事夙宵關心而風雨痒稼之外漂頹渰沒之民戶若是夥然蠲恤之典前有飭諭稍久則易致解弛卿其各別嚴飭俾無一毫不謹際見狀本巡路農形之轉到沿海尤判失稔云嶺民之得免塡壑其責專在於道伯爲先以分等蠲恤悉心接濟之意慰諭於遮道民人仍又關飭面飭於邑倅期有實效少紓爲民耿耿之念事回諭
정조 16년 · 강
以李正模爲龍宮縣監口傳也仍令給馬下送
정조 16년 · 목
慶尙監司鄭大容狀啓以爲臣巡到龍宮縣時以各樣刑具之多不準則當該刑吏及首吏略施刑懲矣該縣監趙廷瓛因此引義屢呈辭狀不得已罷黜其代請以綜明有聲績者令該曹擇差下送敎曰俄於臺啓已有措辭之批況本道之穡事該邑之水災而差代若不十倍勝於前倅可以蘇捄乎依狀請以綜明有聲績屢典州郡人令該曹口傳各別擇差今已夜深待開門給馬下送以此意回諭
정조 16년 · 목
該府啓言時囚馬興麟李漢雄徐繼修李弘逵鄭國鉉吳景勣等今日內考律區別功議勘放事命下矣馬興麟吳景勣各功減一等告身盡行追奪又五年禁錮徒二年半定配而興麟以喪前所犯景勣以年七十以上竝收贖放送李漢雄徐繼修李弘逵鄭國鉉竝告身盡行追奪又五年禁錮漢雄平澤縣花川驛繼修原州牧丹丘驛弘逵木川縣延春驛國鉉狼川縣山陽驛竝都三年定配請押送于各其配所允之敎以編配之弊宜念而不報之罪不獨在於渠輩其中以法典免配者外定配收贖
정조 16년 · 강
召見藥院提調徐有隣于誠正閣
정조 16년 · 강
拿處假注書申龜朝旋命分揀
정조 16년 · 목
承旨李家煥啓言臺啓辭之入啓不得踰日自是前例而大司諫黃昇源避嫌啓辭不卽書入以至經宿當該注書請推考敎以擧條事犯科非今斯今萬萬駭然當該注書令該府拿問處之尋因龜朝拿處傳旨命分揀
정조 16년 · 강
推都承旨徐邁修遞該房承旨李家煥
정조 16년 · 목
禁府以前承旨金孝建西間改葺間姑爲保放之意啓敎以金孝建則筵席未罷被罪先退猶可說也身爲該房者亦不能提奏該房承旨李家煥亦爲遞差不能檢飭難免其責都承旨徐邁修從重推考
정조 16년 · 강
以徐邁修爲吏曹參議洪明浩李洪載申耆爲承旨竝前望也
정조 16년 · 강
命廚院及司䆃寺堂郞罷拿分揀
정조 16년 · 목
敎曰臺啓雖許施傳旨之還下出於不欲張大之意廚院及司䆃提調郞廳罷拿分揀
정조 16년 · 강
命延安溫陽兩倅擇差
정조 16년 · 목
黃海監司李敬一狀啓以爲延安府使鄭若淳身病沈重還任無期不得已罷黜敎以該邑民事可悶令該曹口傳各別擇差待下批使之當日辭朝○忠淸監司李亨元狀啓以爲溫陽郡守趙象存社厲壇壝初不修補不敬莫甚爲先罷黜其罪狀令攸司稟處敎以該郡穡事民情亦不可不擇其倅申飭該曹口傳各別擇差待下批當日辭朝
정조 16년 · 강
以兪漢敦爲延安府使李弘源爲溫陽郡守竝口傳也
정조 16년 · 강
召見藥院三提調于誠正閣都提調洪樂性提調徐有隣副提調洪明浩
정조 16년 · 목
日次問候也○予曰近來所謂羅蔘與家蔘別無表異難辨眞僞矣樂性曰江蔘亦然而羅蔘尤易見欺矣予曰康命吉周命新外醫官無可使者卿須思廣求培養之道好矣儒醫則素多迂闊處反不如局方醫之順便卿家則信用何醫耶樂性曰所親醫人適皆出他近任玄必采矣予曰術業何如樂性曰渠輩中差强云矣予曰玄必采及本廳醫官竝招入也必采等六人進前各奏姓名予曰爲人俱各精明卿須使之拔遷肄業好矣樂性曰臣之病狀便同癃廢凡於國事無一措爲區區報效之道只在藥院承候之地而近則日氣漸寒脚部尤難運用日次問候每多闕禮其於分義虧壞無餘伏望體諒焉予曰卿則一院之福星何必辭爲古之都相若年老則不得種種入來矣又曰予亦近有膈氣矣樂性曰日候向寒或因痰滯而然不勝伏悶大抵膈氣之調和莫如頤養心神而見今文簿堆案輒皆親閱此亦非保嗇之道何不使承宣讀奏乎予曰承旨不能鍊熟一張讀奏之間親覽殆過十張以簡除煩之道自不得不親覽矣
정조 16년 · 강
罷前承旨李家煥檢校直閣南公轍職汰注書徐有聞
정조 16년 · 목
敎曰常參日孔聖遺裔錄用事詢問擧條下款則追後呼寫上款則直以筵說書送意謂措語無錯矣今於謄入之後不但疏漏亦有外題句語至於銓官事句語爲禮樂刑政之方本意果如何則又不槪及新進注書何足責乎伊日特命該房及考出之閣臣同校筵說使注書書送簡通則如是錯誤當該承旨李家煥閣臣南公轍罷職當該上注書亦爲汰去擧條改書頒布朝紙事該房知悉
정조 16년 · 강
司諫柳匡天上疏賜批仍命平市提調金尙集緘問直長李魯在拿問
정조 16년 · 목
疏略曰御廚供上何等重大而日前粳米之和以新米實是前所未聞之變怪雖閭家所用其在養衛之節切忌霜前新米況莫重莫嚴之進供乎諫臣之論啓聖明之處分實出於重事體之義而卽伏見傳敎下者該寺該院堂郞罷拿竝命分揀臣雖愚迷豈不知聖意攸在而事體旣重亦關後弊決不可置而不問臣謂該寺該院堂郞處分依前臺批勘斷宜矣都下米直之翔貴人皆以爲乙丙之所無前秋穡事雖未大登不可謂之歉歲而今年春夏間市直自初騰踊以至方秋愈往愈甚十室九飢人情遑遑此專由於多錢富商貿穀蓄儲以爲乘時年利之致而近聞江上有一米商潛藏六千餘包惟意操縱擅其權利平市官員間欲推治移送秋曹則輒被該寺提調之沮抑不能痛繩使此富商長其奸竇聽聞莫不駭怪該郞之不能嚴戢市民有此操縱不可無責而提調越視泰瘠之罪尤不可無罰臣謂該署堂郞一竝施以譴責之典所謂江商令秋曹摘發刑配而外此饒富市井藏穀年利之類搜現重繩斷不可已也批以廚院及該寺堂郞罷拿分揀還收事若係御供則其在事體國綱不可如是而以順志之道有此分揀之擧矣平市提調事近來穀價之騰翔而艱食之弊切可悶也明有六千餘包潛藏之漢而郞廳摘發堂上沮抑云者聞甚訝惑不可置之䵝䵢之科該提調金尙集爲先緘問該郞拿問所謂江商之果有奸弊與否令刑判先察傳聞眞僞然後依所請勘治近日寥寥之時能爲官箴爾其勿辭察職
정조 16년 · 강
開城留守丁範祖上疏辭職賜例批
정조 16년 · 강
命端川府使李周鳳內遷前府使李汝節堂上宣傳官擬差
정조 16년 · 목
咸鏡監司金憙狀啓以爲端川府使李周鳳眷眷於陰雨之備捐廩鳩材不煩民力該府體城周回八千九百四十九尺內新築二千八百二尺重修二百十七尺女堞新築八千八百七十九尺重修七十尺砲樓四處八間內新建二處四間重修一處二間去六月二十五日始役今八月初三日畢役論其功勞誠極可嘉而看役將校前司果金礪迪效勞服勤合有褒賞之典請令該曹考例稟處敎曰關防城堞之如是修繕極爲可嘉在渠雖是職分內事監董邑校加資令該曹敎旨成送該府使李周鳳令該曹口傳作窠內遷向於差送之時已知其可堪且聞舊伯之言果如所料前府使李汝節亦令該曹堂上宣傳官口傳擬入如無窠待窠陞實事分付
정조 16년 · 강
命泰秋回泰二門頹垣趁卽修築
정조 16년 · 목
戶曹以泰秋門及回泰門西邊牆垣頹圮處今月二十七日改築啓敎以把守軍之一日滯留可悶至今不爲兵曹事駭然已命問備明再明間卽爲改築
정조 16년 · 강
推慶尙監司鄭大容
정조 16년 · 목
政院啓言慶尙監司鄭大容農形狀啓二度一則今月十二日巡到晉州封發一則十五日還營封發而今日同爲到院災年民事何等切急而乃有此大段淹滯當該道臣請推考允之
정조 16년 · 강
命備邊郞趙惠鎭分揀放送
정조 16년 · 목
禁府啓請西間改葺間保放有是命
정조 16년 · 강
遣承旨詣懿陵奉審摘奸
정조 16년 · 강
召見藥院提調徐有隣副提調洪明浩于重熙堂
정조 16년 · 강
命翰林徐有聞還付
정조 16년 · 목
承旨申耆啓言注書徐有聞纔已遞職矣左右史不備請還付翰林從之
정조 16년 · 강
遞承旨申耆以徐榮輔代之前望也
정조 16년 · 목
平市提調金尙集緘答不爲催促也
정조 16년 · 강
遞冬至副使沈煥之
정조 16년 · 목
敎曰以格例之外雖不敢陳疏筯力則頗自懼云然則不可强迫冬至副使沈煥之許遞今日政以在京無故年富力强者差出
정조 16년 · 강
遞都承旨洪明浩
정조 16년 · 강
有政吏曹參判閔鍾顯參議徐邁修進
정조 16년 · 목
以朴祐源爲承旨申光河爲掌令洪明浩爲禮曹參判朴宗岳爲冬至兼謝恩正使徐龍輔爲副使金祖淳爲書狀官
정조 16년 · 강
詢鳩穀之要于廟堂仍飭申告坊曲俾都民有足食之效
정조 16년 · 목
敎曰都下千萬家八口十口之哺飽在於斗價升直之貴賤而其竇有三曰貢曰市曰商近日有臺言飭令有司禁其刁踊而竊以爲行不得夫貿遷之方錢與穀均之爲貨泉隨其豐乏互爲珠糞朝家當務平準之則要令百川滔滔而其術不過曰導其源頭活水而已大抵貢米雖使勒歸於市中業於貢者方自食之不暇市價雖使無加於商售坐於市者何從而得米至於商資舟牽車遠服賈販賤而賣貴利然後趨積然後散今也設爲禁而塞其利利塞矣舟車之渡漢水向終南者其將望望然廻棹而返轅積之云乎是左計也任渠輻湊任渠京坻譬如萬斛在市一市之價旣平一邦之食自足此政古人揭榜增米價之意也聞都民艱食之若耿耿念念詢玆鳩穀之要廟堂知此意敷辭申告坊曲聞風爭集俾都民樂有足食之效
정조 16년 · 강
命平市直長李魯在分揀放送提調金尙集照律分揀
정조 16년 · 목
義禁府啓言平市直長李魯在原情以爲近來米直翔貴江上年利之輩或不無藏置高價之慮故日前往見本署提調以詳探痛治之意爲言則提調答以若不能摘發其眞僞則非徒無益反致騷擾姑先嚴束廛人爲好云故招致廛人連爲申飭矣今此諫疏中郞廳摘發云者非眞有摘發誰某之事云矣敎以別無更問之端分揀放送○司憲府啓言平市提調金尙集緘答以爲日昨常參時臺臣以嚴飭京兆平市稍降米直事仰達而其翌朝本署直長李魯在來見以爲臺言旣如此米廛市民似當移法司嚴治云故答以若不摘發其藏置者先治廛人則徒致騷擾有害無益姑先嚴束廛漢使之陳告城內外潛藏操縱之漢另加懲治之意言送至於六千包藏置之說郞官不言而今此陳疏中郞廳摘發堂上沮抑云云一與酬酢於郞官者大相逕庭初無摘發之言尙何沮抑之可論乎云矣敎以堂郞之酬酢不過設辭觀於郞官之供亦然江村實戶雖使貲屢鉅萬新陳未接之際寧有六千包益藏乎傳說太浪其人烏有臺言不害爲官箴而重臣亦無所失照律分揀才下傳敎眞箇都庫設如臺言嗣後米舶之坌集而價日益賤則六千姑且無論雖至六萬自可出賣賭其先售須知此意對揚事申飭
정조 16년 · 목
該府啓請孝建杖八十收贖奪告身三等敎以罷職放送
정조 16년 · 강
敍前檢校直閣南公轍前承旨李家煥命公轍仍察檢校
정조 16년 · 목
內閣啓言本閣番次極甚苟簡只有檢校直閣徐榮輔檢校待敎金祖淳而徐榮輔方帶承旨金祖淳以兼帶職事才又出去他無變通之道何以爲之敎以前直閣南公轍敍用仍察檢校牌招入直不可事同而飭異承旨亦爲分揀
정조 16년 · 강
飭嶺伯災邑民奠接事宜及風落松許給便否論理狀聞
정조 16년 · 목
慶尙監司鄭大容狀啓以爲巡路農形連續馳啓而臣自慶州歷蔚山機張東萊梁山金海沿路農形次第看審則蔚山則反落覆沙到底夥然而餘存各穀發穗岳穎之際酷被二十三日風兩早中稻之間間黃熟者外晚稻則粒粒枯白豆太黍粟及木花只存空莖歉荒已判機張則處在海隅風雨之災比蔚山尤有甚焉東萊則沿路所見比機張差勝而若其邑底及東北面農形無論畓禾田種推敗枯萎如經嚴霜梁山則浦地農形屢經沈墊各穀之僅得成樣者旣傷於蟲又損於風一坪之內黃熟者絕無僅有金海則沿江一帶便成赤地惟是依山遮風之地稍高免沈之處田畓各穀煞有餘望而此不過十居一二到處失業之氏手擷枯穗載路呼號故臣以後當周恤之意面面慰諭而目下景色已多遑汲來頭接濟茫無涯畔不勝憂悶予謂承旨李冕膺曰嶺伯巡路農形狀啓見之乎予爲嶺民殆至食不甘寢不安矣冕膺曰南北之設置交濟倉法意甚好北道交濟穀六萬餘石雖値歉荒毋敢代捧俱是實穀也就其中斟酌多寡移運嶺南接濟賑民好矣予曰北穀移送已有料量矣冕膺曰故相趙顯命爲嶺伯時狀請移運至有記述揭板之事年前臣父莅藩也別般精捧蓋以設倉法意甚重故也伊後道伯亦必遵守且北關今年穡事豐登移送嶺南似無難便矣敎曰近以本道穡事民情日夜耿耿而前此狀本雖已領略巡路所陳尤覺驚心慶州以上諸邑之災處其所慰恤之擧若不自今留意則居者散散者轉而之他年前關西事豈非卿之已鑑乎然此非縶束繫拘使進不得退不得以阻其就哺之路之謂也穡事雖如許民情有特無愆則何故爲此保抱携持厥父母妻子也哉其中東萊機張金海梁山等邑農形觀於狀辭如在目中殆欲明發大抵賑饑貸窮卽開春以後事也秋而不至流離冬而得免凍皸捱到過歲則在災處民人可謂踰一生死關目下之念念憂慮者在秋冬不在來春卿莫曰才乏對揚雖一命之士苟或存心於人必有所濟況坐這裏耳剽而目擊豈無別船時措便當之策乎先將此敎詳細慰諭沿邑民人仍以安其情奠其土之事宜參以已見須卽論理狀聞毋致有緩不及之歎以紓南眷之思事回諭因此聞筵臣言思之果然北關與本道各置交濟倉互爲賑救法意甚美道內穀品本自麤荒今年痒損偏在沿邑則幷與麤穀而優如未可必北穀南輸卽不恒有之事北民亦荐饑餘未蘇之流寧忍輕發船粟之說而急於慰撫有此提及沿邑穀簿果無不敷之慮乎聖人富國養民之訓無出於生財況濟活之所關乎欲以今番風落之松散于民間煮爲鹽斲爲船助其箭罟之用益其甕甖之需則是誠因地之利救民之急區區禁飭之一時闊狹顧何足擬議輕重於其間哉但摘奸之弊人畏之如豺狼此所以詢咨於卿欲知其民願之如何者以巡路聞見消詳論理狀聞事一體回諭
정조 16년 · 강
召見藥院提調徐有隣副提調朴祐源及有司堂上李秉模于重熙堂
정조 16년 · 강
命廟堂知委諸道使米賈得以周流遍行
정조 16년 · 목
敎曰年前以嶺綿事毋論虛實猶以筵席傳說特罷方伯況穀重於綿者乎雖以三南言之此郡彼縣西疇南畝自可相資於交易則爲守令者知我而不知他見牛而未見羊不顧遏糴之戒欲阻貿穀之路而監司聞而不禁其可曰體朝家一視之政乎特以先事之慮有此先甲之諭大臣知悉卽爲知委於三南道臣諸道一體申飭京師卽根本也昨日旣下十行之敎豈可一番例飭爲哉亦令廟堂枚擧通商之本意先飭西北次及他道使米賈得以周流遍行事嚴飭分付
정조 16년 · 강
召見開城留守丁範祖漢城判尹金文淳于誠正閣
정조 16년 · 목
範祖辭陞也○予謂範祖曰保障之責任不輕且伊來百弊多端云爲治專在於威生廉公生明卿須善爲之也又謂文淳曰昨日所下傳敎果卽揭示坊曲曉諭民人耶文淳曰非但城內坊曲而已招來江上民人宣布聖敎則擧皆欣躍而渠輩言內一自都庫禁斷之後不敢潛蓄十許石云臺疏中六千石之說誠甚虛詤云矣予曰米直可以稍勝云耶文淳曰各處米商次次流入則米直自可漸勝矣
정조 16년 · 강
命誕報廟祝辭改撰措語修正儀軌
정조 16년 · 목
承旨林濟遠啓言臣於向日誕報廟傳香時取考儀軌則配以都督陳公統制使李舜臣而祝辭中又有二公從享之語今此鄧總兵躋配之後固當改撰措語修正儀軌請以此分付藝文館從之
정조 16년 · 강
判府事朴宗岳上箚賜批
정조 16년 · 목
箚略曰臣本以空疏之質猥膺專對之任滿心惶懼不知措躬仍伏念臣頂踵毛髮都歸造化赴湯蹈火固不敢辭而蒲柳之姿早衰犬馬之疾轉深且當近日節候之換宿病越添伏枕涔涔之中常參有命溫綸屢下逖違之餘急於覲光他不暇顧冒沒登筵縷縷聖敎懇惻丁寧而臣一向執迷若無省覺者然究厥罪負萬戮猶輕而衷情未暴自速嚴命身歸司敗恩荷曲庇今此往役爲任不輕而顧以如臣情病何敢若固有之而以犯無忌憚之譏也伏乞亟許遞改批以卿須安心調理治行仍命遣史官傳諭
정조 16년 · 강
飭燕貿藥料必以眞品購來
정조 16년 · 목
內醫院以冬至使行御醫望擬入以卞觀海批下敎曰藿香官桂毋論多寡以眞品貿來萬一不勤則竝與年前倖逭之律共勘待還渡江令灣尹考閱後依前下敎處置狀聞以懲頑醫倖逭之習事行會
정조 16년 · 강
命海西鎭弊釐正依廟堂回啓施行仍命初下傳敎及今番批旨與釐正條件後錄揭板于監兵營及各鎭
정조 16년 · 목
備局啓言兩西鎭弊聖意憧憧必欲釐革關西則纔已方便行會而獨海西一路尙貽乙丙之念卽見黃海監司李敬一改修納狀本則道帥臣與該邑守令該鎭邊將果皆仰體聖意惟彼無告之鎭民庶幾其蘇就其狀辭可者施之否者附以愚見以備睿覽焉䔉山鎭軍無闕額糴不爲弊而兼募軍應役之有倍元牙兵稱冤固然兼募軍所斂一準元牙兵所收之意分付兵營歲末文書債式年改都案債幷減折半外面雖好若不令行禁止恐爲紙上空言此則惟在道帥臣另加察飭使下屬不敢違令之如何草料之捨邑就鎭事極無義切勿供饋之意依狀辭定式東里鎭軍兵闕伍二百四十七名使案付七邑一一代定還穀依前規分給邑鎭收斂旣有軍餉耗小米一百十餘石則凡諸需用自可以此擔當黃州頭用屯山火田收稅之自本州奪取極爲可怪自今年二百七十餘日耕使本鎭次知允合事宜所已鎭軍兵闕額三百六十一名使案付五邑一一代定還穀通融分給於鎭民與近坊邑民之意別爲定式兵營文書債依䔉山例折半裁減兵營卜定山査松茸雉羽槍柄弓槊木生葛名色依狀辭草罷善積鎭軍兵闕額二百名使案付邑充代還穀之通融分給依所已鎭例定式改都案債亦令半減兵營卜定山査弓槊槍柄木雉羽之無價取用尤萬萬可駭此後則雖一物無或分定鎭民之意亦依所已鎭例嚴飭位羅鎭軍兵闕額一百八十九名申飭該邑充代還穀旣不爲弊別無可論改都案債監兵營會債各減半兩營延命債夏冬等將官修啓等債不正名色依狀辭革罷兵營卜定弓槊木雉羽生葛山査松茸旗竹槍柄木等物無或卜定之意定式文山鎭軍兵闕額一百九名使案付邑充代還穀別無爲弊不當更論監兵營會債官門聚點都目改案等債幷減半戶案債重記分留擧案等債不正名色依狀辭革罷凡係兵營卜定直自兵營貿用之意定式司圃署火田一從時起收稅事捧甘該署而導掌輩如或必準前總橫侵隣族則道臣嚴刑禁斷之意分付文城鎭軍兵闕額一百七十五名使案付邑充代還穀依他鎭例通融分給狀辭中收斂名色之不得不釐革只稱參量裁減不爲明白論列無乃莫可下手而然歟此則付之道臣別加商量之外更無他道凡係兵營卜定物種亦令兵營直自貿用之意定式白峙鎭軍兵還穀收斂幷無爲弊不必更論正方山城軍官募軍部將幷無闕額還穀亦無爲弊不當更論兵營還耗馱價火藥搗砧雇價桑木人情使客公行柴油炭等物及各樣草料供饋到界公狀冬至正朝公狀吏路資等名色一幷革罷後小米耗條只以一斗五升收捧之意定式大峴山城軍官募軍部將幷無闕額還穀亦爲無弊不當更論本府卜定山査之無價責徵勅使時募軍十四名之不給雇價誠甚無謂依狀辭革罷首陽九月長壽三山城軍官募軍部將幷無闕額還穀亦爲無弊不當更論而九月山城巡歷時擧案債到任粘移上送等雇價依狀辭使道臣參量裁減至若兵營錢什二先除貸來給債鎭民者䔉山鎭爲八百兩所已鎭爲五百兩善積鎭爲七百兩位羅鎭爲七百兩合爲二千七百兩今以什二先除兵營來給鎭民取其餘息以爲需用之資則其爲什五什七之利不言可知鎭民安得奠接隣族豈免移徵乎狀辭以待秋成無論本利幷皆收捧爲言前此連年捧利之時猶且害及隣里況欲於一時幷本利徵出則未知其道何由此其意欲於今年收殺則自明年民可安堵而今年生出然後可至明年臣意則就其本錢數內幷蕩減其折半則餘數當爲一千三百五十兩此則除其利條待秋成只以本錢收捧而其中指徵無處者道帥臣往復商議量宜蕩減如是之後雖一文錢兵營如或給債鎭將如或請債兵營則兵使及鎭將隨現嚴繩斷不可已債錢旣已蕩減則兵營不無所失此則使道臣從長變通之意論報備局軍兵充額事使道臣申飭列邑騎士案所錄常賤一幷除汰降定凡係軍官之不入刊册者各邑保率之科外冒錄者一體嚴飭釐正文城鎭捄弊之方狀辭請以加分取耗以百石許劃而百石似過分數就本鎭元還耗限五十石劃給俾除殘民收斂之弊似爲便當餘外各鎭旣失債錢些利又減收斂名目其益無所賴可以推知使道臣量其形勢逐年以二三十石耗穀許劃亦似爲資益之道各項監兵營瑣瑣情債之或令減半或令革罷雖係朝令所頒百年已行之例受者萬無不徵之理與者萬無不準之勢若果然矣初不如不令之爲愈監兵營以其半減全革之數作爲揭板常目照察之意嚴加申飭而凡事久則弛弛則弊復如前從今以後八鎭五山城軍額之有闕還穀之生弊收斂之幾何民戶之流散與否每十年令道臣區別勤慢狀聞以爲憑處之地事請別爲定式施行允之敎以爲關西各鎭旣蘇弊以一視之意有此幷及海西之擧如是釐正之後弊復如前隨現兵使卽其地方定配道臣施以制書有違之律而仍以初下傳敎及今番回啓草記及批旨與釐正條件後錄揭板於監兵營及各鎭後印本一件上送事分付
정조 16년 · 목
敎以香砂平胃散一貼依前方煎入仍命有隣持入
정조 16년 · 강
召見嶺南句管堂上李秉模于重熙堂特施嶺南災邑蠲恤之典
정조 16년 · 목
敎曰日前已有別諭凡事豫則立以今憧憧之心須有制其安土聊活之策然後民將眞有所特而予亦得以對飯而下咽當寢而交睫矣有例無例太早太亟不欲較挈於其間方遣句管堂上問于大臣亦以爲無妨道內最尤甚邑尤甚面里新還上身與貢米布漁鹽船稅屯稅爲先限折半停減如梁山等數邑尤甚面里結錢當年條亦幷蕩減外此尤甚之次等邑量其民勢許貸公貨措辦此擧卽示信於民先慰其心至於應行蠲恤之典差待年分狀本之登聞以此分付該道
정조 16년 · 강
命以明日親臨南小營設行勸武科
정조 16년 · 목
敎曰勸武科成命已久武士等待之弊宜念明日爲之規矩四技取二技處所南小營爲之道路及服色依親臨南小營前例爲之事分付○兵曹以隨駕留陣軍兵何營磨鍊取稟敎以訓局步軍十五哨馬軍二哨禁軍三番隨駕留陣置之○勸武軍官試射規矩柳葉箭一巡二中鐵箭三矢一百二十步騎蒭一巡二中講粗以上四技取二技點下
정조 16년 · 강
以南公轍爲文兼口傳也
정조 16년 · 목
兵曹以明日動駕時宣傳官侍衛不可不備員而文兼洪秀晚時帶臺職請改差允之敎以口傳差出
정조 16년 · 강
遞承旨李洪載以李家煥代之前望也
정조 16년 · 강
御南小營行勸武科試官蔡濟恭李秉模徐有大李漢豊徐邁修李章漢李堯憲朴志泓